ועדת המשנה לתחבורה ציבורית, כנסת 20, פרוטוקול מספר 25, 2018-02-12 14:50

דב חנין: צהרים טובים.

דב חנין: בעתון כלכליסט, וכאן מגיעה הערכה לכתב ולעיתון, נכתב על הארכת החוזה של נצבא להפעלת התחנה המרכזית בתל אביב בעוד 24 שנים.

דב חנין: אני רוצה לקבל בברכה קודם כל את תושבות ותושבי דרום תל אביב שהגיעו לדיון הזה.

דב חנין: עבורכם ועבורכן זה לא דיון תיאורטי.

דב חנין: אני יודע שאנחנו בדיון הזה מתעסקים במשהו שעבורכם הוא ממש החיים עצמם ולא פחות מזה.

דב חנין: ממש החיים עצמם.

דב חנין: אני מברך אתכם על ההשתתפות בדיון הזה.

דב חנין: אני מודה לכם על ההגעה לדיון בהתראה קצרה.

דב חנין: אנחנו כמובן במסגרת הדיון ניתן לכם את האפשרות לומר את הדברים שלכם.

דב חנין: מראש אני אומר לכם שהדיון הזה הוא דיון מאוד מאוד קצר בזמן מכיוון שהוא נקבע כדיון דחוף.

דב חנין: בשעה שלוש דקות ל-16:00, אנחנו נצטרך לסיים את הדיון לפי הנחיית הכנסת כי ברגע שמתכנסת המליאה, הדיון הזה יצטרך להסתיים.

דב חנין: לכן אני מבקש מכולם להיות מאוד מאוד ממוקדים בדברים שהם אומרים כאן בדיון.

דב חנין: גבירותיי ורבותיי, אני רוצה בפתיחת הדברים לומר לכם שהתחנה המרכזית החדשה בתל אביב היא מפגע ארוך שנים שגורם נזק להמון סוגים של אנשים.

דב חנין: קודם כל, הוא גורם נזק לתושבים שגרים בסביבה.

דב חנין: האזור הזה הוא אזור נפגע זיהום אוויר בגלל התחנה המרכזית, האזור הזה הוא אזור של הזנחה חברתית בגלל התחנה המרכזית, ולכן התושבים של נווה שאנן, של שכונת שפירא, של כל שכונות דרום תל אביב, הם הנפגעים הראשונים מהתחנה המרכזית.

דב חנין: נפגעים נוספים מהתחנה המרכזית הם בעלי העסקים בתחנה המרכזית עצמה, אנשים שהבטיחו להם כל מיני הבטחות, שקנו במיטב כספם זכויות, שפתחו כל מיני חנויות או לא פתחו כל מיני חנויות והם בסופו של דבר בעיקר רוצים למצוא דרך לצאת מהמקום הזה שהפך להיות למקום אומלל ובעייתי, לצאת מהמקום הזה ולשקם את עצמם, את החיים שלהם ואת העסקים שלהם במקום אחר בצורה ראויה יותר.

דב חנין: עוד נפגעים מהתחנה המרכזית החדשה בתל אביב, זה ציבור הנוסעים.

דב חנין: שמונים אלף אנשים שמגיעים תחנה המרכזית החדשה בתל אביב ואני אומר לכם שכל אחד מהם שהיה יכול להימנע מלהגיע לתחנה המרכזית, לא היה מגיע לשם.

דב חנין: שמונים אלף האנשים שמגיעים לשם מגיעים לשם באין ברירה.

דב חנין: בלית ברירה.

דב חנין: כי המקום הזה הוא מוזנח, המקום הזה הוא מופקר, במקום הזה השירותים לא עובדים, חלק מהמקומות חשוכים ומאיימים.

דב חנין: כך לא נראית תחנה שצריכה לתת שירות לציבור.

דב חנין: ממש לא.

דב חנין: הנקודה הרביעית והאחרונה היא שהתחנה המרכזית החדשה הזו לגמרי לא נדרשת מבחינה תחבורתית.

דב חנין: בתפיסה תחבורתית מודרנית, אנחנו כבר לא שייכים לעולם הזה של פילים ענקיים שמקימים באיזשהו מקום.

דב חנין: אני יודע שכאשר הוקמה התחנה המרכזית החדשה התגאו אצלנו שזו התחנה המרכזית הכי גדולה בעולם אבל אנחנו מזמן מבינים שהתחרות הזאת היא תחרות בטיפשות.

דב חנין: אין צורך בתחנות מרכזיות כל כך ענקיות.

דב חנין: מערכת של תחבורה ציבורית מודרנית היא מערכת רשתית שמסתייעת במסופים בהם אוטובוסים יכולים להגיע ולשרת אנשים, חניוני לילה, זו מערכת שצריכה להתנהל בצורה הרבה יותר אינטליגנטית ממה שיש לנו בתחנה המרכזית החדשה בתל אביב.

דב חנין: אני לתומי חשבתי שכל הדברים שאני אומר עכשיו הם כל כך ידועים שאני בכלל לא מחדש לאף אחד.

דב חנין: אחרי שנים של מאבק ואחרי שנים של פעילות, חשבתי שאני אומר דברים מובנים ולכן כל כך הופתעתי – ואני חייב לומר שלא רק הופתעתי אלא כעסתי – לראות את הידיעה בעיתון על כך שכרגע מתנהל משא ומתן מתקדם להאריך את הפעילות של התחנה המרכזית החדשה בתל אביב בעוד 24 שנים.

דב חנין: עוד 24 שנים של סבל גם לתושבים, גם לסוחרים ובעלי העסקים, גם לנוסעים וגם פתרונות מוטעים לבעיות התחבורה הציבורית בתל אביב.

<קריאה: גם לנהגים.

דב חנין: גם לנהגים כמובן.

דב חנין: אנחנו נתחיל את הדיון בסרטון קצר שהופק על ידי כאן

דב חנין: שמביא לתשומת לבנו עוד היבט אחד יחד עם כל ההיבטים שכבר תיארתי.

דב חנין: בבקשה.

דב חנין: (הקרנת סרטון).

דב חנין: תודה.

דב חנין: אני רוצה לתת את רשות הדיבור לגברת שולה קשת לפתוח את הדיון הזה.

דב חנין: גברת קשת היא נציגת מטה המאבק בדרום תל אביב ולאורך הרבה שנים מלווה כתושבת את התחנה המרכזית החדשה בתל אביב.

דב חנין: בבקשה.

<שולה קשת: תודה רבה.

<שולה קשת: אני רוצה לומר שהמאבק שלנו נגד התחנה המרכזית התחיל לפני הרבה מאוד שנים.

<שולה קשת: עוד בשנת 1967 עת הונחה אבן הפינה של המפלצת הזאת התושבים התנגדו ומחו ונאבקו נגד הדבר המזעזע הזה שבעצם עוד אז אמרו שיהפוך את שכונת נווה שאנן בפרט ואת כל דרום תל אביב למקום שאינו ראוי למגורי אדם ואישה.

<שולה קשת: התחנה הזאת עם המגלומניה שלה, התחילו להקים אותה, עמדה כפיל לבן עד 1993 כאשר בשנות ה-80 יונה מרדכי בא, רכש את התחנה מעיריית תל אביב בגרושים, בחמישה מיליון דולר, ואתו העירייה בעצם גם הפריטה אותנו ואמרה שהיא כבר לא אחראית על התושבים.

<שולה קשת: בשנת 1989 הקמנו ועד פעולה ומאז אנחנו לא מפסיקות ומפסיקים להיאבק נגד הקטסטרופה הזאת שהרסה, פשוט הרסה, את השכונה שלנו.

<שולה קשת: אני ילידת ותושבת שכונת נווה שאנן.

<שולה קשת: מדובר בזיהום אוויר מאוד מאוד גבוה, מאוד קשה, תחלואה מאוד קשה שהיא כתוצאה מנזקי זיהום אוויר וגם תמותה מאוד גבוהה.

<שולה קשת: אנשים פשוט מתים.

<שולה קשת: אני רואה את השכנים שלי במהלך עשרות השנים האחרונות ופשוט באחוזים מאוד גבוהים מתים מסרטן, מתים מכל מיני מחלות שקשורות לזיהום אוויר, שלא לדבר על זיהום רעש.

<שולה קשת: אי אפשר להיות בבית ולשמוע רעש של עשרות אלפי אוטובוסים ביום שעוברים בצמוד לבתים שלנו.

<שולה קשת: הקימו את התחנה וגרמו לנו לחורבן.

<שולה קשת: החריבו את הבית שלנו ופשוט אי אפשר לגור בתנאים כאלה.

<שולה קשת: הרבה אנשים, אין להם ברירה.

<שולה קשת: מדובר באלפי בני אדם שגרים בסמיכות לתחנה ובסביבותיה.

<שולה קשת: לא די בכך שהיא הרסה את הבית שלנו והורידה את ערך הנכסים וכולי, היא בעצם גם האיצה את הרס כל שכונות דרום תל אביב.

<שולה קשת: מאז הקמת התחנה, לא רק שלא היה פיתוח של שכונות דרום תל אביב אלא היא גרמה לפעילות עבריינית שהתרחבה מסביבה וברחבי כל דרום תל אביב יש סחר בנשים וסחר בסמים.

<שולה קשת: אנחנו בזמנו, ושנים אחרי כן, הפגנו, מחינו, היינו כאן בכנסת, היינו בעיריית תל אביב.

<שולה קשת: אני יכולה לומר לכם שב-17 באוגוסט 1993, ערב לפני כן הפגנו אלפי בני אדם מחוץ לתחנה המרכזית וביום למחרת שאטו עשרות אלפי אוטובוסים בכאלה סמטאות צרות שאף אוטובוס לא נכנס, שאנשים שם מועדים להידרס, וזאת הייתה נקודה הכי משמעותית בחיי כאשר הרגשתי כמה אנחנו שקופים כלפי הממסד וכמה אותנו לא לוקחים בחשבון.

<שולה קשת: בנוסף לכך, לפני שאני אמשיך הלאה, אני רוצה לומר שיש כאן עוד הרבה מאוד נפגעים.

<שולה קשת: אנשים שמגיעים לתחנה בהמוניהם והנהגים נפגעים מזיהום האוויר ולא רק זאת אלא שיש אלימות קשה בתוך התחנה.

<שולה קשת: נשים נאנסות, כל מיני בתי שימוש שהם לא בטוחים, שיש שם מקרים של אונס, של תקיפות, של סחר בסמים בתוך התחנה.

<שולה קשת: קובי מימון חושב רק להרוויח, מזניח את הכול ואני יכולה לומר שבנקודת הזמן הזאת כאשר אנחנו שומעות שרוצים להמשיך את החוזה עם התחנה המרכזית, ממשלת ישראל – ובנימין נתניהו הגיע אלינו לשכונת נווה שאנן ואמר שתושבי דרום תל אביב חשובים לו, אבל מה קורה כאן?

<שולה קשת: זה נקרא לשקם את דרום תל אביב?

<שולה קשת: זה יחריב את הבית שלנו לעוד 24 שנים.

<שולה קשת: אני יכולה לומר שעד ליום מותי אני לא אראה בפיתוח ובשיקום של דרום תל אביב.

<שולה קשת: עוד 24 שנים.

<שולה קשת: מספיק אנשים מתו מזיהום האוויר, מספיק בני אדם, אלפים, נפגעו מזה.

<שולה קשת: לא יעלה על הדעת שמשרד תחבורה במאה ה-21, זאת תכנית תחבורתית?

<שולה קשת: איפה כל המסופים שאמורים להיבנות בשוליים של העיר כדי להוציא את האוטובוסים?

<שולה קשת: איפה כל התכניות התחבורתיות האלה?

<שולה קשת: אגד ו-דן, גם הם לא רוצים יותר להיכנס לתחנה.

<שולה קשת: אנחנו נפגשנו אתם כבר לפני שנים.

<שולה קשת: כופים עליהם להיכנס וזאת לא הבחירה שלהם.

<שולה קשת: לכן אני באה ואומרת שאנחנו לא ניתן לזה לקרות.

<שולה קשת: על גופתנו המתה התחנה הזאת תמשיך להרעיל אותנו.

<שולה קשת: אנחנו תושבות ותושבי דרום תל אביב ומטה המאבק נגד התחנה המרכזית החדשה נפעל בכל הדרכים למנוע את הקטסטרופה ואת הפשע הזה.

<שולה קשת: מדובר בפשע נגד האדם והאישה.

<שולה קשת: מדובר במטרד התחבורתי הסביבתי הקשה ביותר בתולדות המדינה עד היום ובקנה מידה בינלאומי.

<שולה קשת: אני פונה לכל מי שכאן ובכלל לבניין הזה בכנסת לבטל מכל וכל את כל הרעיון של החוזה הזה.

<שולה קשת: מכאן אני גם פונה לעיריית תל אביב ומבקשת לא לאפשר דבר כזה.

<שולה קשת: התחנה הזאת תקבור אותנו בחיים ותמשיך את המדיניות הקטסטרופלית של החצר האחורית שהתנהלה עד היום בדרום תל אביב.

<שולה קשת: תודה.

דב חנין: תודה רבה.

דב חנין: גברת אטלס רבינא.

דב חנין: גם את תושבת דרום תל אביב.

דב חנין: אם את רוצה להוסיף משדהו.

<פזית אטלס רבינא: כן.

<פזית אטלס רבינא: אני רוצה להוסיף.

<פזית אטלס רבינא: בשבוע שעבר או לפני עשרה ימים השר יואב גלנט, שר השיכון, ביקר באזור של התחנה המרכזית יחד עם ראש העיר.

<פזית אטלס רבינא: הדיבור כרגע הוא על כך שיש תכנית של שיקום לדרום תל אביב ב-50 מיליון שקלים.

<פזית אטלס רבינא: זה לעומת התקציב ל-24 שנים בסך 40 מיליון שקלים כל שנה שמסתכם בלמעלה ממיליארד שקלים.

<שולה קשת: לכיס של קובי מימון שלא עושה כלום.

<פזית אטלס רבינא: לכיס של קובי מימון שהוא בן אדם אחד.

<פזית אטלס רבינא: אני שואלת את השאלה הבאה.

<פזית אטלס רבינא: אם לוקחים בחשבון את פסק הדין של השופט בנימין ארנון, והדברים המאוד קשים שהוא אמר בפסק הדין, ואני בטוחה שפקידי משרד התחבורה מודעים לפסק הדין הזה, איך הם באים ונמצאים בשלבים מתקדמים של חתימה על חוזה שכירות עם נצבא, עם קובי מימון ל-24 שנים?

<פזית אטלס רבינא: עוד 24 שנים, זאת רבע מאה.

<פזית אטלס רבינא: כבר יהיו רכבים פלזמה, מכוניות מעופפות, אני לא יודעת מה, אבל התחנה המרכזית תישאר?

<פזית אטלס רבינא: מה קורה כאן?

<פזית אטלס רבינא: כבן אדם שמסתכל על זה מהצד, כאזרח, אני שואלת את עצמי מה קורה כאן ואני אומרת שעולות כל מיני מחשבות בראש.

<פזית אטלס רבינא: איפה ההיגיון?

<פזית אטלס רבינא: מה ההיגיון שמסתתר מאחורי הריצה אחרי החוזה הזה?

<פזית אטלס רבינא: אני אומרת לכם שהאסוציאציה הראשונית שלי כשאני ראיתי את זה הייתה שזה סוג של אולי העתק של סיפור הדולפינריום בתל אביב.

<פזית אטלס רבינא: זאת אומרת, יחתמו על חוזה, מיליארד שקלים מכספי ציבור, אחרי שנה, שנתיים, שלוש יגידו שזה לא הולך כי זה לא מסתדר עם מה שזקוקה לו מדינת ישראל, ואז ישלמו הון של פיצויים בלי שמישהו עבד בשביל זה ובלי שמישהו עשה משהו.

<פזית אטלס רבינא: אלה הכול כספים שצריכים ללכת לשיקום דרום תל אביב והאנשים שסובלים כל השנים האלה.

<פזית אטלס רבינא: באה העירייה ואומרת שהיא לא חלק מזה ולא הייתה חלק מזה, אבל סליחה, הדמיון הזה של איך מתעסקים בפרויקטים ענקיים כאלה, מזניחים אותם לאורך שנים ואחרי כן נותנים ליזם כביכול פיצויי עתק, אם אנחנו מסתכלים על הדוגמה של הדולפינריום – זה פשוט מול העיניים כאשר מסתכלים על התחנה המרכזית.

<פזית אטלס רבינא: התחנה המרכזית הזאת, זה נדל"ן פוטנציאלית הכי מניב שיש בסביבה והתחרות עליו היא גדולה מאוד.

<פזית אטלס רבינא: אני שואלת את עצמי דבר נוסף והוא איך זה יתכן שהחלטה כזאת שמתקבלת במשרד התחבורה, היא בסדר גודל שהאוצר חייב להיות שותף לה ולאשר אותה אבל איך זה ששר האוצר יאשר תכנית כזאת בסדר גודל של מיליארד שקלים לקובי מימון כאשר הוא מדיר את עצמו מההחלטות בעניין קובי מימון בנושא הגז.

<פזית אטלס רבינא: אני רוצה להבין מה קורה כאן ואני מבקשת שהכנסת תחקור ותבדוק את כל האלמנטים האלה.

דב חנין: תודה רבה גברתי.

דב חנין: אנחנו נעבור לבלי העסקים במקום.

דב חנין: אני לא אוכל לתת לכולכם אלא אולי לשני נציגים.

דב חנין: תחליטו ביניכם מי ידבר.

<צבי שוב: אני עורך דין.

<צבי שוב: אני מייצג את בת"מ.

<צבי שוב: יש לנו כאן גם נציגים מבת"מ עצמה כך שאני אדבר ואחד מהם ידבר, אם אין לך התנגדות.

<צבי שוב: בת"מ זה בעלי זכויות בתחנה המרכזית.

<צבי שוב: זאת עמותה שהוקמה לפני עשרות שנים, עוד באותה תקופה שהתחנה נכנסה לקשיים.

<צבי שוב: אני אתן ממש בכמה נקודות את הנושא ההיסטורי אבל בתקופה שהתחנה נכנסה לקשיים ונכנס מרדכי יונה לתמונה והחליף אותו בעניין הזה קובי מימון.

<צבי שוב: בת"מ זו עמותה שבמקור כללה משהו כמו 750 בעלי חנויות שקנו חנויות בתחנה המרכזית.

<צבי שוב: למעשה הם התחילו לקנות את החנויות שלהם כבר בסוף שנות ה-60, תחילת שנות ה-70, כאשר התחילו לבנות את התחנה.

<צבי שוב: היזם נכנס לקשיים והתחנה הייתה בנויה בחלקה אבל לא אוכלסה.

<צבי שוב: החלק שניבנה בזמנו לא אוכלס וכאמור, בגלל הקשיים נכנס לתמונה מרדכי יונה, בסוף שנות ה-80, תחילת שנות ה-90.

<צבי שוב: באותו זמן כאשר מרדכי יונה נכנס לתמונה, עמדה התחנה לא פעילה.

<צבי שוב: הוא קנה את הזכויות והיה צריך לקבל זכויות נוספות כי הוא אמר שמבחינה כלכלית היא צריך להקים כאן את התחנה ואין לו כסף לשלם לאותם 750 בעלי חנויות, להשלים להם את החנויות, לאותם אנשים שקנו במיטב כספם בשנות ה-70, וכתוצאה מכך הוא נקט בהליך מסוים.

<צבי שוב: הוא פנה לעיריית תל אביב ואמר שהוא צריך עוד מטרים.

<צבי שוב: עיריית תל אביב יצרה משהו חדש שקראו לו היתר סף.

<צבי שוב: לקחו את אותם 40 אלף מטרים שנמכרו, 40 אלף מטרים מסחרי שנבנו בהתחלה לאותם בעלי חנויות שאנחנו מייצגים, למעשה את כולם, ובנו אתם אגף חדש בתחנה המרכזית שזאת התחנה הפעילה היום.

<צבי שוב: הבטיחו גם שיעשו בניין עיר חדשה שתאשרר מחדש את אותם מטרים.

<צבי שוב: קראו לזה היתר סף.

<צבי שוב: זאת אומרת, 40 אלף מטרים נבנו, לא השלימו אותם, אמרו שניקח את ההיתרים לאותם 40 אלף מטרים, נעביר אותם לאגף החדש, נבנה אגף חדש, נמכור אגף חדש.

<צבי שוב: בשורה התחתונה הגיעו ל-80 אלף מטרים מסחר ולא עשו תב"ע לאשר את אותם 40 אלף מטרים שבנו בהתחלה.

<צבי שוב: למעשה עד היום אין תב"ע ל-40 אלף מטרים שבנויים שם לא חוקיים וסגורים עם דיקטים, מה שראו כחלק מהמקום.

<צבי שוב: אבל בנו 40 אלף מטרים.

דב חנין: אנחנו נשמע את עיריית תל אביב, מה היא מתכוונת לעשות עם המבנה הבלתי חוקי הזה.

<צבי שוב: יש לנו 40 אלף מטרים בנויים לא חוקיים וקיימים.

<צבי שוב: זאת אומרת שמה שאני אומר זה שהמבנה - - -

דב חנין: היה לנו כאן דיון קודם בו היו נציגי האוכלוסייה הערבית הבדואית מהנגב.

דב חנין: אני יכול להגיד לך ששם לא מדובר ב-40 אלף מטרים אלא מדובר ב-40 מטרים שנבנו שלא כחוק, ומיד באים והורסים.

<צבי שוב: אני תכף אומר מה עיריית תל אביב ענתה כשאנחנו פנינו בעתירה מינהלית לבית המשפט לגבי 40 אלף מטרים לא חוקיים אבל זה משתלב במה שאנחנו מדברים כאן היום.

<צבי שוב: בכל מקרה, המטרים נוידו לאגף החדש שנמכר לאנשים חדשים והתחבורה הציבורית שהייתה אמורה להגיע לאגף התחתון, לאותו אגף שנבנה במקור, בקומות 1 ו-2 בתחנה, עברו לקומות 6 ו-7 באגף החדש.

<צבי שוב: התוצאה הייתה קטסטרופלית מבחינתם כי כמובן כשאתה מעביר לאגף החדש את התחבורה הציבורית, זה אומר שאנשים שבאים לתחבורה הציבורית עוברים רק דרך האגף החדש ואף אחד לא מגיע לאגף הישן.

<צבי שוב: לכן בשורה התחתונה גם לא היו מטרים כי לא הייתה תב"ע.

<צבי שוב: כמובן שאם יש תב"ע, אין היתרים ואם אין היתרים, אין רישיונות.

<צבי שוב: כל האגף הזה עומד סגור בדיקטים ואני לא רוצה להגיד מה קורה שם היום.

<צבי שוב: אני מדבר על 40 אלף מטרים.

<צבי שוב: האגף החדש הוא האגף שרואים הפעיל היום והוא מוזנח אבל לא באותה רמה של סגירה.

<צבי שוב: זה המצב התכנוני של התחנה שעומדת היום.

<צבי שוב: בעלי החנויות למעשה לא קיבלו אף פעם את החנויות שלהם כי אף אחד לא אישר תב"ע כדי לתת לאותם 750 בעלי חנויות את מה שהם קנו.

<צבי שוב: אין להם חנויות.

<צבי שוב: באיזשהו שלב ביקשו מהם גם לשלם דמי ניהול לתחנה ולשלם ארנונה.

<צבי שוב: אמרו, על מה אנחנו משלמים דמי ניהול ועל מה אנחנו משלמים ארנונה?

<צבי שוב: אנחנו לא קיבלנו את החנויות מעולם.

<צבי שוב: כשאני מסתכל על המפלצת הזאת מבחוץ, חצי ממנה בכלל לא נדרש כי חצי ממנה הוא לא חוקי מבחינת הדברים.

<צבי שוב: כשבאנו בעשור האחרון והתחלנו להיאבק בכל הנושא הזה של התחנה, פנינו וקיבלנו תשובה שאמרה שיש לכם את תכנית המתאר של תל אביב, קוראים לה תא/5000.

<צבי שוב: תא/5000 בתוקף בשנתיים האחרונות, תכנית המתאר של תל אביב.

<צבי שוב: הגשנו עתירה והמשיבים לעתירה הזאת בבית המשפט המחוזי בתל אביב היו משרד התחבורה, הוועדה המחוזית, הוועדה המקומית, נצבא וכל הגורמים.

<צבי שוב: אמרנו שצריך למצוא פתרון.

<צבי שוב: לא יכול להיות ש-40 אלף מטרים יהיו כאן לא חוקיים ולא יכול להיות ש-750 בלי חנויות שקנו חנויות במיטב כספם, לא יקבלו אף פעם את החנויות שלהם.

<צבי שוב: אנשים מבוגרים.

טלב אבו עראר: כמה שנים?

<צבי שוב: בשנות ה-70.

טלב אבו עראר: שילמו את הכסף בשנות ה-70.

<צבי שוב: שילמו את הכסף בשנות ה-70.

<שולה קשת: התחילו לבנות את התחנה ב-1963.

<צבי שוב: בשנות ה-70 קנו.

<צבי שוב: האנשים נמצאים כאן והם יוכלו לספר את הסיפור שלהם.

<צבי שוב: אמרו להם קנו דירה בתל אביב או קנו חנות בתחנה המרכזית.

<צבי שוב: אמרו להם שהתחנה המרכזית תקום, הראו להם תמונות יפות והם קנו בתחנה המרכזית ועד היום הם לא קיבלו שום דבר.

<צבי שוב: באנו ואמרנו שלא יכול להיות המצב הזה.

<צבי שוב: לא יכול להיות ש-40 אלף מטרים יהיו בלי פתרון.

<צבי שוב: התחייבתם לקדם כאן פתרון תכנוני, לתת לתחנה לפחות את המטרים שלקחתם לאגף החדש.

<צבי שוב: אמרו לנו, אין בעיה אבל כרגע יש לנו כבר תא/5000.

<צבי שוב: תא/5000, תכנית מתאר של תל אביב, היא בדרך.

<צבי שוב: תא/5000 כבר לא סופרת תחנה במקום הזה.

<צבי שוב: תא/5000 אמורה לפנות את הבניין הזה ולהקים כאן פרויקט של 40 דונם של בנייה, של מגורים, של תעסוקה, פרויקט גדול בתל אביב, פרויקט מאוד מאוד חשוב.

<צבי שוב: בית המשפט קיבל את הטענה.

<צבי שוב: בית המשפט אמר לנו: אתם צודקים, זה באמת לא בסדר, אבל בשורה התחתונה תכנית המתאר עומדת להתאשר ותכנית המתאר נותנת לכם את הפתרון.

<צבי שוב: התחנה לא אמורה להישאר כאן.

<צבי שוב: זה מה שאמר בית המשפט.

<צבי שוב: העתירה נמחקה ובמסגרת ההליך בבית המשפט המחוזי, אותו הליך שאמרו של הקפאת הליכים, הליך אחר של בני ארנון שדיברו עליו, במסגרת ההליך של הקפאת ההליכים שאנחנו לצערנו גם צד בו, שנכנסה נצבא ונמסרה התחנה, התחייבה נצבא לקדם את התכנון בעקבות תא/5000.

<צבי שוב: זאת אומרת, לבנות את אותם מגדלים וסוף סוף מישהו יקבל כאן איזשהו פתרון בפינוי התחנה.

<צבי שוב: זה מופיע בהסדר הנושים שאושר על ידי השופט בבית המשפט המחוזי.

<צבי שוב: לכן באנו וחיכינו לתא/5000.

<צבי שוב: תא/5000 בתוקף ותא/5000 אומר דבר מאוד מאוד ברור: צריך לעשות מסמך מדיניות לתחנה המרכזית כאשר קבעו מראש מה יאושר שם, מה המטרים שיקבלו, מדברים על בניינים בני חמש עד 15, על מגדלים שיוקמו שם במקום, מהנדס עיריית תל אביב התנגד לתכנית ואמר שהוא רוצה יותר מגורים מאשר תעסוקה וצריך להיות מסמך מדיניות שיקבע בגדול את הדברים.

<צבי שוב: בין היתר אחת הנקודות של תא/5000 שסימנו את הפתרונות התכנוניים בצומת חולון וברכבת ארלוזורוב, אבל לא קבעו תוך כמה זמן יצא, לא קבעו את כל הדברים האלה.

<צבי שוב: תא/5000 שבתוקף אומרת בצורה מאוד מאוד ברורה שהתחנה צריכה להיות מועברת וצריך לעשות מסמך מדיניות.

<צבי שוב: באנו לעיריית תל אביב ואמרנו לה מה עם מסמך המדיניות.

<צבי שוב: בעיריית תל אביב אמרו לנו שצריך בשביל זה את משרד התחבורה.

<צבי שוב: באנו לוועדה מחוזית, אמרו לנו שעיריית תל אביב צריכה לעשות את מסמך המדיניות כי יש תב"ע בתוקף.

<צבי שוב: כל הזמן אנחנו יושבים עם נצבא באותו זמן ואומרים להם התחייבתם בבית המשפט לקדם את הפתרון התכנוני כי אתם לקחתם את זה.

<צבי שוב: 750 בעלי חנויות לא יקדמו תב"ע.

<צבי שוב: הם לא יעשו את כל הדברים האלה.

<צבי שוב: יש כאן ועדה מחוזית, ועדה מקומית, משרד התחבורה, כולם.

דב חנין: משפט סיכום.

<צבי שוב: משפט סיכום לצורך הדבר הזה.

<צבי שוב: במסגרת התשובה וכל הדברים האלה של אותו מסמך מדיניות שהוא תב"ע בתוקף, פתאום ראינו מכתב של משרד התחבורה שאומר שיושבים אתנו, על מה אתם מדברים?

<צבי שוב: יושבים אתנו ל-24 שנים של חוזה שלמעשה סותר את תא/5000, סותר את ההסכם בבית המשפט המחוזי, סותר את כל המגמה של אישור בנייה כאן במקום, מסנדל בפועל את כל המקום הזה בניגוד לכל התכניות ל-24 שנים של מקום שהוא בעצם לא יתפנה.

<צבי שוב: את כל הדברים האלה, אף פעם לא שמענו.

דב חנין: תודה רבה.

דב חנין: עוד מישהו מהנציגים של בעלי העסקים?

<מארק אלמוג: להשלים, בקצרה.

<מארק אלמוג: אני בן 73.

<מארק אלמוג: קניתי את החנות בגיל 26.

<מארק אלמוג: עוד 24 שנים, לא אראה לא את התחנה ולא את הקבר שלי בתוך התחנה.

<מארק אלמוג: יש בית זונות בתוך התחנה.

<מארק אלמוג: חנות 3708.

<מארק אלמוג: כל האזור שם הוא בית זונות של גברים שמסתובבים.

<מארק אלמוג: גועל נפש.

<מארק אלמוג: אני שילמתי את כל הכסף.

<מארק אלמוג: אני רואה שקובי מימון מקבל 60 מיליון שקלים בשנה ואנחנו בעלי התחנה.

<מארק אלמוג: הם צריכים לשלם חצי ולתת לנו חצי ולא להטיל עלינו ארנונה ודמי ניהול על חנות שלא קיבלנו.

<מארק אלמוג: ממתי משלמים ארנונה לקבר?

<מארק אלמוג: קומה ראשונה ושנייה, זה קבר.

<מארק אלמוג: ממתי הם דורשים את זה?

<מארק אלמוג: נוסף על כך גם מטילים עלינו חובות של דמי ניהול כשלא רואים את החנות.

<מארק אלמוג: 42 אלף מטרים כאשר אני קניתי את החנות כי ידעתי שאם 5,000 אנשים נכנסים, יש לך 5,000 לקוחות שיכולים לעבור דרכי.

<מארק אלמוג: הוסיפו עוד 40 אלף מטרים כך שאיבדתי חצי מהאנשים שאמורים לעבור דרכי.

<מארק אלמוג: סגרו לי את החנות בבריקדות.

<מארק אלמוג: כל הגוף של ארגון בת"מ, סגרו אותו כולו בבריקדות ואף אחד לא עובר ואף אחד לא נכנס.

<מארק אלמוג: נוסף לזה, הוציאו כל מיני רציפים שמובילים רק לקומות שלהם.

<מארק אלמוג: את שלנו סגרו.

<מארק אלמוג: את אותם 42 אלף מטרים שלא בהיתר.

<מארק אלמוג: אין להם טופס 4.

<מארק אלמוג: אין להם כלום.

<מארק אלמוג: במוסדות המדינה רואים דבר כזה?

עיסאווי פריג': מתוך 40 אלף מטרים הראשונים קנו אותם בת"מ.

דב חנין: 750 בעלי עסקים.

עיסאווי פריג': כמה מתוך ה-40 אלף?

דב חנין: רוב ה-40.

<צבי שוב: כל ה-40.

<צבי שוב: יש היום 80 אלף מטרים.

<צבי שוב: ה-40 המקוריים שקנו אותם 750 האנשים, הם סגורים.

<צבי שוב: את ההיתרים של אותם 40 לקחו ובנו.

<מוטי קניאל: גם אנחנו מייצגים את בעלי החנויות.

<מוטי קניאל: אני רוצה בשני משפטים לומר את הראייה העתידית והפתרון.

<מוטי קניאל: בסופו של דבר הכשל הוא שמשרד התחבורה והוועדה המקומית, ואולי גם הוועדה המחוזית, לא יושבים ומכינים מסמך מדיניות שזאת בעצם תחילת הדרך לפתרון התכנוני של העתקת התחנה, בהתאם למה שכתוב בתא/5000.

<מוטי קניאל: אם אף אחד לא ייקח בציצת ראשם את משרד התחבורה, את הוועדה המחוזית והוועדה המקומית להכין את מסמך המדיניות, שום דבר לא יתקדם והציפייה הייתה שנצבא תקדם את זה והיא לא עושה את זה.

דב חנין: תודה רבה.

דב חנין: אנחנו עוברים לחוליה השלישית או לצד השלישי בתסבוכת הזאת, הנוסעים.

דב חנין: כנציג הנוסעים יש לנו כאן את גיל יעקב, נוסע מושבע בתחבורה ציבורית וגם לצערו לקוח של התחנה המרכזית החדשה.

דב חנין: אם אתה יכול גם לדבר קצת על חוויית הנוסע במקום הזה אבל גם לומר לנו מה הן החלופות שאתם מציעים.

יעקב גיל: התחנה המרכזית בתל אביב לצערנו היא קבלת פנים מאוד מאוד מאוד קשה למי שנוסע בתחבורה הציבורית.

יעקב גיל: יוצא לי לעבור שם הרבה ואנחנו גם מקבלים על זה הרבה תלונת במוקד שלנו.

יעקב גיל: הדרך של הנוסעים לשרוד את המעבר שם, היא פשוט להיצמד לשלטים ולנסות להגיע ישר לאוטובוס.

יעקב גיל: פשוט לא לחוות את כל מה שקורה שם מסביב, מהשירותים שהם לא באמת שירותים אלא מחראות שאני לא יודע איך משאירים אותם פתוחים.

יעקב גיל: בדיוק התפרסם תחקיר של המקור על השירותים המהוללים האלה.

יעקב גיל: קובי מימון משלשל לכיסו באופן שאולי דורש חקירה פלילית שני מיליון שקלים בשנה רק על השקל ששמים בכניסה לשירותים.

יעקב גיל: אפילו לשקל שמשלמים, מקבלים חרא של תוצאה, נקרא לזה כך.

יעקב גיל: אחר כך כמובן מגיעים לאוטובוסים.

יעקב גיל: היה מאבק שלם במשך שנתיים שהצגים של האוטובוסים בכלל יפעלו, מאבק עם נצבא.

יעקב גיל: כמובן שיש הרבה מאוד אוטובוסים שמגיעים אל התחנה המרכזית רק מכיוון שאין להם מקום חניה בתל אביב.

יעקב גיל: איך אמר לי השבוע מישהו?

יעקב גיל: הוא נוסע מראש העין כל הדרך, מגיע עד עזריאלי, כבר הגעתי לתל אביב, שולחים אותי לתחנה המרכזית, במקום להיכנס פנימה ולתת שירות לתוך העיר.

יעקב גיל: תכף נבין מי באמת גם אחראי על הסיפור הזה כי אני לא בטוח ששמנו את היד במקום הנכון.

יעקב גיל: בכל מקרה, התחנה המרכזית כקונספט גם בארץ וגם בעולם, זה קונספט שהיה מקובל פעם.

יעקב גיל: היום בהחלט צריך נקודות מהן אפשר לתפוס תחבורה ציבורית בין עירונית, לצאת מאזור המטרופולין לאזורים אחרים, אבל לא בהכרח כל קו עירוני או כל קו מטרופוליני צריך להסתיים בתחנה המרכזית.

יעקב גיל: למה כל הדבר הזה קורה.

יעקב גיל: כי בעצם בסופו של דבר עיריית תל אביב והעיריות הסמוכות – אבל באו נתמקד בעיריית תל אביב – לא מקצה את המקום הנדרש להחנות אוטובוסים ברחבי העיר תל אביב.

יעקב גיל: אז מה שקורה זה שכל קו אוטובוס שמתכננים, צריך למצוא לו חניה.

יעקב גיל: איפה יש חניה?

יעקב גיל: נשלח אותו לתחנה המרכזית.

יעקב גיל: אפילו ברפורמה של מוניות שירות שמשרד התחבורה מגבש עכשיו, ראינו קווי מוניות שירות שכבר הגיעו לפאתי תל אביב אבל לא שלחו אותם לחנות בתוך העיר אלא בתחנה המרכזית.

<קריאה: אנחנו מציעים חניה גם בדיזינגוף סנטר.

יעקב גיל: נכון.

יעקב גיל: יותר נכון, דיזינגוף סנטר מציע לכם לעשות שם חניה.

יעקב גיל: שמעתי את רון חולדאי אומר שהוא קורא למשרד התחבורה לעצור את זה.

יעקב גיל: עם כל הכבוד, רון חולדאי מתנהג כצופה מהצד.

יעקב גיל: רון חולדאי הוא חלק בלתי נפרד מהפתרון.

יעקב גיל: עיריית תל אביב היא בעצם החלק המרכזי בפתרון הזה של הבעיה של התחנה המרכזית וקודם כל הדבר הראשון שצריך לעשות זה להקצות שטחים לחניה של אוטובוסים.

יעקב גיל: יגידו תל אביב, נדל"ן, אין מקום.

יעקב גיל: עשינו בדיקה והגשנו אותה גם לעיריית תל אביב, היכן יש מקומות להחנות אוטובוסים ואני מדבר לא רק על אוטובוסים שיצאו מהתחנה המרכזית אלא גם על תוספות שירות.

יעקב גיל: הרי אין כאן מספיק שירות של אוטובוסים, אז יש הרבה מאוד חניונים שעומדים במהלך היום ריקים, פשוט עומדים ריקים כמו שדרות רוקח, נמל יפו, יש אפילו ברמת החייל שחושבים שהיא מפוצצת אבל יש בה מקומות שעומדים סגורים ויש אפילו מקום סגור עם שער שזה בסך הכול ויכוח בין רשויות איך להסדיר את המסוף.

יעקב גיל: הגיע הזמן שעיריית תל אביב תעבור לצד היוזם ותיקח אחריות על הפתרון הזה של חניה לאוטובוסים.

יעקב גיל: זה בעצם האור בקצה המנהרה החשוכה מאוד של התחנה המרכזית.

יעקב גיל: מחר בבוקר עיריית תל אביב יכולה כבר לצאת לדרך ולהוסיף מסופים לחניה של אוטובוסים.

יעקב גיל: הגיע הזמן שיעשו את זה.

יעקב גיל: משרד התחבורה, עם כל הכבוד, בהחלט רוצה לקדם חניה לאוטובוסים אבל לא יתכן שממשיכים ומאריכים לגוף או לבן אדם שעומד מאחוריו, שבעצם נותן תת תנאים לציבור לצרוך את התחבורה הציבורית, באים ומדברים אתו על 24 שנים.

יעקב גיל: בואו תדברו על שנתיים, עם תנאים.

יעקב גיל: אתם הרי משלמים כסף.

יעקב גיל: זה לא שמישהו עושה לכם טובה.

יעקב גיל: אתם משלמים כסף לנצבא, אז בואו עם תנאים.

יעקב גיל: נתקלתי באיזשהו מכתב שמשרד התחבורה שלח לאחד הפונים שפנו אליו לגבי הנושא של השירותים והוא אמר שאנחנו הפנינו בקשות לתחנה המרכזית אבל זה בידיים פרטיות ואנחנו לא יכולים להשפיע בנושא ואנחנו מגבשים בימים אלה – הפנייה הייתה ביולי 2017 ואני מכיר את מה שמגבשים כבר לפחות שנה וחצי – מתן רישיון להפעלת מתקן תחבורתי.

יעקב גיל: אז בבקשה, משרד התחבורה, אני לא יודע כמה זמן צריך לשבת על גיבוש הנחיות או גיבוש רישיון להפעלת מתקן תחבורתי, אבל בואו, זאת ההזדמנות, תחליטו מה זה הרישיון הזה למתקן הפעלה של תחבורה ציבורית, בואו נגיע לסטנדרט חדש אבל אי אפשר לשבת ולחכות ואז ברגע האחרון יגידו, טוב, אין ברירה, אין מקום לאוטובוסים, נלך ל-24 שנים.

יעקב גיל: זה לא מקובל.

יעקב גיל: האחריות כאן היא משותפת אבל אין ספק שעיריית תל אביב כאן היא המפתח לפתרון והגיע הזמן שעיריית תל אביב גם תיקח אחריות על הפתרון הזה.

יעקב גיל: מדובר כאן לא רק בסבל של התושבים שגרים ליד, מדובר כאן גם על הנוסעים בתחבורה הציבורית ועל הפנים של איך נראית התחבורה הציבורית בישראל.

יעקב גיל: אני לא יודע מי מכם היה בתחנה המרכזית בזמן האחרון – אלה פנים עגומות מאוד.

דב חנין: תודה.

דב חנין: אנחנו נעבור במישרין לעיריית תל אביב.

דב חנין: גברת מיטל להבי, סגנית ראש העיר, בבקשה.

<מיטל להבי: קודם כל, אני כן חווה את התחנה המרכזית.

<מיטל להבי: יש לי בן חייל וילדים בגיל העשרה ואני מגיעה לתחנה, אני מסתובבת שם, אני מסיעה אותם וזה לא רק מפגע של איכות חיים שמדרדר סביבה ומחריב בתים אלא גם מרעיש, מזהם, מחליא והורג.

<מיטל להבי: זה בפירוש מפגע שנמצא באמצע של מרקם חיים וצריך להסתכל עליו ולראות איך פותרים אותו.

<מיטל להבי: את הסיפור הזה התחילו ב-1963.

<מיטל להבי: אמרה שולה שפתחו את המתקן הזה ב-1993.

<מיטל להבי: שלושים שנים אחרי שהתחילו לבנות אותו והנה אנחנו עוד מעט נחתום על שלושים שנות הפעלה ואני מקווה שלא מעבר לזה.

<מיטל להבי: דיברנו קודם על תחבורה ציבורית בהקשר הרחב ואני רק אומר בהקשר הרחב שדיברנו על כך שכן להיות נימבי או לא להיות נימבי ואיך תחנות צריכות להיראות והיכן הן צריכות להיות ממוקמות.

<מיטל להבי: בהקשר של נצבא, אני רק רוצה להעיר תשומת לב שבעצם כל תחנות התחבורה הציבורית מוחזקות על ידה בכל הארץ, גם בהרצליה וגם בנתניה, ואני יודעת שבמקומות האלה דווקא נעשה מאמץ להוציא את התחנות המרכזיות מהמקום בו הן נמצאות בניגוד למה שקורה כאן שנראה כאילו מתיישבים ומתמקמים על זה עוד יותר ועוד יותר, וזה לא ברור למה אלמלא אולי שומעים את בעלי העסקים ומבינים את האינטרס של לדרדר את זה עוד יותר כדי לקבע את חוסר היכולת שלהם אי פעם לקבל משהו.

<מיטל להבי: עגום מאוד לשמוע שבמקום לקנות בית, קנית עסק והיום אתה בן 76.

<מיטל להבי: זה עגום מאוד.

<קריאה: באתו זמן היה אפשר לקנות ארבע דירות.

<מיטל להבי: עגום מאוד.

<מיטל להבי: היקף התחנה המרכזית - מי שמדבר על 80 אלף מטרים אולי מדבר על 80 אלף מטרים של מסחר - ממה שאני מבינה נע בין 250 אלף ל-350 אלף מטרים וכשרוצים לסלק כזה דבר, צריך לבין מה המשמעות שלו.

<מיטל להבי: בואו רגע לא נדבר על לסלק את התחנה אלא לסלק את הפונקציה שהיא משמשת.

<מיטל להבי: אנחנו בתכנית המתאר הגדרנו שימוש חלופי לתחנה שזה לתעסוקה 60 אחוזים ולמגורים 40 אחוזים והיקפי הבינוי צריכים להיות אדירים כדי לכסות על הצורך בפיצוי, בשינוי וכל זה.

<מיטל להבי: בואו נדבר קודם כל על להוציא את המטרד שהוא התחבורה הציבורית המזהמת והמרעישה שהפרודוקטים האלה יושבים על הבתים של התושבים במרחק של חמישה מטרים שלא ברור מי נתן לזה היתר בקרבה הזאת לבתים ואיך אנשים בכלל גרים שם.

<מיטל להבי: נורא.

<קריאה: התחייבו לפצות.

<קריאה: המדינה התחייבה לפצות.

<מיטל להבי: עיריית תל אביב לא הייתה נותנת.

<מיטל להבי: כולם כשלו.

<קריאה: עיריית תל אביב היא הרגולטור.

<מיטל להבי: נבנה בחטא, מנוהל בהזנחה נוראית, הופך את המושג מסוף למטרד.

<מיטל להבי: אתה קודם דיברת על נימבי שלא רוצים מסופים, הנה לך הסמל של המטרד הגדול ביותר שאף אחד לא רוצה כזה דבר לידו.

<מיטל להבי: אני אומרת שזאת דוגמה למסוף שהוא מטרד, דוגמה למסוף שאף אחד לא רוצה כמותו לידו, ודוגמה גם לתחבורה ציבורית שמיועדת למסכנים.

<מיטל להבי: זה בדיוק הדבר הזה שמנציח את המעמד של תחבורה ציבורית למסכנים.

<מיטל להבי: מי שחושב שמישהו יעבור לתחבורה ציבורית אחרי שהוא עובר בתחנה המרכזית, מי שרק יש לו אופציה אחרת, לא יעשה את זה.

<מיטל להבי: ממש כך.

<מיטל להבי: אנחנו בתכנית המתאר שאושרה ב-2016 סימנו שני מיקומים חלופיים למסופים גדולים.

<מיטל להבי: אחד מהם הוא בצומת חולון.

<מיטל להבי: אנחנו מקדמים תכנית במקום הזה.

<מיטל להבי: התכנית נקראת מע"ר בן צבי.

<מיטל להבי: היא מייעדת שם בתוכו 30 דונם לטובת מסוף בנוסף לבנייה של תעסוקה.

דב חנין: איפה זה תקוע?

<מיטל להבי: ממה שאמרו לי, וביקשתי קצת סיכומים כדי לראות שהטיפול לא התחיל רק עכשיו, ובאמת קיבלתי סיכומים של הצוותות, הצוותות אומרים לי שכדי לקדם את התכנית של אותם 30 דונם כמסוף, צריך לקבל פרוגרמה של תחולה ממשרד התחבורה – מה הצפי, איזה קווים צריכים להעביר לשם.

<דרור גנון: נראה לי שאתם קצת לא מעודכנים.

<דרור גנון: קצת הרבה אפילו.

<מיטל להבי: אתה תעדכן.

דב חנין: אולי תעדכן בנקודה הזאת ואני מיד אחזיר לך את רשות הדיבור.

<דרור גנון: הסיפור עם חולון ועם התב"ע הזאת.

<דרור גנון: קודם כל, היא לא סטטוטורית.

<דרור גנון: זה עדיין לא אושר.

<דרור גנון: יש ויכוח בין עיריית חולון לבין עיריית תל אביב לגבי השיפוטיות של השטח.

<דרור גנון: חלק ממנו נופל בצד אחד, חלק נופל בצד השני.

<דרור גנון: הפרוגרמה היא בכלל לא הבעיה.

<דרור גנון: אני אישית העברתי בשנת 2009, כשהיום היא כבר לא מעודכנת ואני צריך להוסיף כי הוספנו הרבה תחבורה.

<דרור גנון: השטח הוא חצי מהשטח שהיום קיים בתחנה שהיום גם לא מספיק למה שאנחנו צריכים.

<דרור גנון: ככל שאנחנו יודעים כרגע באופק לא נראה שיגיעו להבנה וגם אם יגיעו להבנה, זה לא יספיק.

<דרור גנון: צריך שם להגדיל את השטח של התפעול פי שלוש.

<דרור גנון: זה גם לא מעודכן.

<דרור גנון: חבל.

<דרור גנון: זה טרום מיטל הסיפור הזה.

<דרור גנון: זה סיפור ישן.

<דרור גנון: זה המצב כרגע.

<דרור גנון: אני יכול להמשיך להתייחס.

דב חנין: לא.

דב חנין: אחר כך.

דב חנין: לכן אני מבין שאתם מקדמים את המהלך של הארכת השכירות של התחנה המרכזית בלי לעדכן את עיריית תל אביב.

<קריאה: אמרתם שיושבים אתנו בישיבות ומתכננים את המתחם בבן צבי בצד אחד ובצד השני אנחנו מקבלים מהתקשורת ואף אחד לא בא ומספר לנו.

<קריאה: בצד אחד יושבים אתנו ומתכננים גם את הפרוגרמה וגם את המסוף בבן צבי, והופ, דרך התקשורת פתאום אנחנו מגלים משהו אחר.

<מיטל להבי: בכל אופן, מה שאני אומר זה שאנחנו קוראים לזה מע"ר בן צבי ולא צומת חולון כדי לייתר את הוויכוח על הבעלות על הקרקע ומנסים להעביר את זה לצד שלנו.

<מיטל להבי: הבעיה אם זה יהיה בדופן המערבית או בדופן המזרחית.

<מיטל להבי: אני לא רוצה את משרד התחבורה יושב כאן מהאו"מ.

<מיטל להבי: זה שלעיריית תל אביב יש קרקעות, זה בסדר ואנחנו צריכים להשתמש בהן כדי להעביר את המסופים, אבל כשאתה מסתכל על מסופים, זו בעיה קודם כל של משרד התחבורה.

<מיטל להבי: הוא לא יכול להשית את זה רק על עיריות ועל רשויות מקומיות.

<מיטל להבי: במקרה של תל אביב, כן, קיבלנו, אנחנו פועלים בהתאם אבל ההתנערות מחובת המסופים היא לא התנערות שהיא נכונה למשרד התחבורה כמי שצריך לתת את השירות ואת הטיפול.

<מיטל להבי: להפסיק להתנער מהעניין הזה.

דב חנין: משפט אחרון.

<מיטל להבי: אני חושבת שזאת משימה בטח מטרופולינית, אם לא לומר לאומית, וזו משימה שעיריית תל אביב מוכנה לקחת על עצמה את התכנון כדי לקדם תב"ע ולפעול במלוא הנמרצות לפחות לכיוון מע"ר בן צבי כי סבידור הוא קצת יותר מורכב ויותר מסובך.

<מיטל להבי: אפשר די מהר לקדם את התב"ע הזו.

<מיטל להבי: הקרקע היא די זמינה ואפשר לפעול להעתיק לפחות חלקים מהפעילות של המסוף הזה לאלטרנטיבה.

<מיטל להבי: אני מצטרפת גם לדברים שאמר גיל על העובדה שמסוף לא צריך להיות בסדרי גודל ענקיים כאלה של 80 ו-350 אלף מטרים אלא צריך לייצר יותר מסופים קטנים ולפזר את התחבורה בשיטה של שתי וערב.

<מיטל להבי: אני חייבת להגיד שעיריית תל אביב בשנים האחרונות, לפחות מאז אני מחזיקה את תיק התחבורה, נכנסה לכל סוגיית המסופים.

<מיטל להבי: יש לנו פרויקט שנקרא ממטרד למשאב, גיל מכיר אותו, הוא ישב בשולחנות העגולים שהתחלנו להרים, וזאת הכוונה לייצר פתרונות גם קצרי טווח וגם ארוכי טווח למסופים.

<מיטל להבי: שום פתרון ממה שאנחנו ממציאים וחושבים עליו לא יוכל למלא את מקומה של התחנה המרכזית בלי שהפתרון הזה, נעבוד עליו בצורה כוללנית עם משרד התחבורה.

דב חנין: תודה.

דב חנין: אנחנו נעבור למשרד התחבורה.

דב חנין: דרור.

<מיטל להבי: אני רק רוצה לומר משהו על ה-פיפי.

<מיטל להבי: אני לא יכולה להתאפק.

<מיטל להבי: באמת, בתחנת דלק, כשאתה נכנס לעשות צרכים, אתה רואה את השירותים הכי נקיים במדינה.

<מיטל להבי: פעם ניסיתי לברר למה והתברר שיש סעיף שאפשר לסגור תחנת דלק אם השירותים מלוכלכים.

<מיטל להבי: רק בגלל הסעיף של שירותים מלוכלכים, אפשר לסגור תחנת דלק.

<מיטל להבי: אגב, אם תהיה דליפה מהמכל, אי אפשר לסגור אותה כל כך מהר אבל על שירותים מלוכלכים, אפשר לסגור אותה בדקה.

דב חנין: עיריית תל אביב מוזמנת לסגור את המבנה הזה.

דב חנין: משרד התחבורה, דרור, בבקשה.

דב חנין: אני מבקש ממך לומר לנו את תמצית הדברים בשתי דקות ואחר כך יש לי כמה שאלות.

<דרור גנון: קודם כל, התחנה המרכזית, נכון, היא נבנתה - - -

דב חנין: לא צריך היסטוריה.

<קריאה: מי הבן אדם?

דב חנין: הוא האחראי על תחום התחבורה הציבורית במשרד התחבורה, דרור גנון.

דב חנין: דרור, אנחנו לא צריכים היסטוריה.

דב חנין: אנחנו צריכים רק אקטואליה.

דב חנין: איפה אנחנו עומדים כרגע?

<דרור גנון: כן חשוב להבין שבכל יום עוברים 80 אלף אנשים.

דב חנין: 80 אלף אנשים שסובלים.

דב חנין: כן.

<דרור גנון: שסובלים.

<דרור גנון: 450 אלף קווים.

<דרור גנון: התפיסה של התחנה המרכזית היא תפיסה של האב.

<דרור גנון: כמו שיש במנהטן ובמקומות אחרים.

<דרור גנון: מגיעים לכניסה לעיר בקווים בין-עירוניים או אזוריים ופורקים אותם לקווים עירוניים.

<דרור גנון: זה איך שהיא נבנתה וכך היא אמורה גם לתפקד.

<דרור גנון: אנחנו פנינו בעבר, ואני עובד גם עם עיריית תל אביב בשוטף, אבל כאן במקרה הזה יש לנו לקונה רצינית עם כל מה שקשור לתשתיות תחבורה ציבורית וגם עם עיריית תל אביב, מה לעשות, וזה מתחבר לדיון הקודם, הפלא ופלא, של השימוע.

<דרור גנון: איזה יופי.

<דרור גנון: אנחנו נמצאים במצב מאוד מעניין עם עיריית תל אביב שמצד אחד אנחנו מדברים על קידום תחבורה ציבורית, קידום מערכות הסעת המונים, קידום תשתיות, קידום מתקנים וכן הלאה ומצד שני לפני חצי שנה אני צריך לעמוד מול עיריית תל אביב בבית משפט בשביל לנסות שלא יסגרו את המסוף של הכרמלית שגם אליו מגיעים אנשים עם סלים, שגם אליו מגיעים אנשים שהולכים לשוק, שעיריית תל אביב מקדמת שם גן .

<דרור גנון: אני לא יודעת מה היא מקדמת.

<דרור גנון: היא החליטה שהיא סוגרת לנו את התחנה שם.

<דרור גנון: אותו כנ"ל לגבי התחנה המרכזית.

<דרור גנון: אנחנו באנו ואמרנו דבר פשוט.

<דרור גנון: לנו אין שום עניין להישאר בתחנה המרכזית.

<דרור גנון: אנחנו, אם נקבל מקום ראוי, מתאים לצרכים של התחבורה הציבורית, נשמח לעבור.

<דרור גנון: שלא תהיה אי הבנה.

<דרור גנון: אבל כל עוד אין כזה דבר, אין לנו יכולת לסגור את כל התחבורה הציבורית של מטרופולין תל אביב.

<דרור גנון: אין חיה כזאת.

<דרור גנון: אנחנו לא יכולים להשבית 450 קווים ולעצור את כל התחבורה הציבורית.

<דרור גנון: צריך להבין את זה.

<דרור גנון: מאחר וכרגע אין שום פתרון אמיתי על השולחן - - -

<קריאה: זה לא מסביר 24 שנים.

<דרור גנון: אני לא יכול להתייחס להיסטוריה.

<דרור גנון: אני מתנצל.

דב חנין: לא.

דב חנין: זה העתיד.

<דרור גנון: חברים, אני חייב להגיד עוד עובדה.

<דרור גנון: אני רוצה להגיד עוד עובדה קטנה שהיא חשובה גם לעניין הזה.

<דרור גנון: מה שאנחנו רוצים לעשות כרגע, כל עוד לא יהיה מקום חלופי, אנחנו רוצים לסכם עם הבעלים שכרגע הם נצבא על שיפוץ כולל של כל האזור שנקרא תחנה מרכזית, של המסוף, של שירותים חינם.

<שולה קשת: לא.

<שולה קשת: אתם לא תמשיכו להרעיל אותנו עם הגזים שלכם וזיהום האוויר.

<שולה קשת: מספיק הרעלתם אותנו.

דב חנין: דרור, אני רוצה לשאול אותך כמה שאלות.

<דרור גנון: המכתב שעלה לתקשורת דיבר על כוונה.

<דרור גנון: אף אחד עדיין לא חתם על שום דבר.

<דרור גנון: זה חשוב לומר.

דב חנין: באיזה שלב עומד ההסכם?

<דרור גנון: עוד נקודה שצריך לדעת היא שעיריית תל אביב הייתה חלק מהבעלים של התחנה הזאת בכל השנים האלה.

<דרור גנון: אני אומר את ההיסטוריה.

דב חנין: יש לי כמה שאלות אליך.

דב חנין: באיזה שלב עומד המשא ומתן עם נצבא?

<דרור גנון: כרגע אנחנו יושבים על המפרטים של השיפוץ לתחנה, שאלה מזגנים, אזורים של הנוסעים, כל הנושא של השירותים.

דב חנין: יש טיוטה של ההסכם הזה?

<דרור גנון: לא.

<דרור גנון: עדיין לא.

דב חנין: איך זה ייתכן שעיריית תל אביב או לפחות ראש העיר שכתב לי מכתב אומר שהוא לא יודע על זה?

<דרור גנון: ראש העיר בא לבית המשפט.

<דרור גנון: ראש העיר מקדם בכלל תכנית לפנות שם את הכול ולא מעניין אותו בכלל התחבורה הציבורית.

דב חנין: לא עדכנתם אותו.

דב חנין: אתם מתקדמים במקביל בלי שירותים לדעתי.

<דרור גנון: מדובר על שיפוץ מתקן קיים.

<דרור גנון: ברגע שזה יגיע לכלל התקדמות ומימוש, אנחנו נשתף את עיריית תל אביב.

דב חנין: כן, אבל תשתפו כשזה יגיע למימוש?

דב חנין: לא כדאי לעדכן אותו בשלב של דיבור על זה?

דב חנין: הוא ראש העיר.

<מיטל להבי: הוא מתייחס לזה כשיפוץ.

<מיטל להבי: אולי לא צריך היתר לפי דבריו.

<דרור גנון: אני לא דואג להיתר.

<דרור גנון: אני לא מתעסק עם היתר.

דב חנין: אם אתם מעוניינים באופן עקרוני לפנות את המקום ברגע שתהיה חלופה, למה 24 שנים?

דב חנין: למה הסכם כל כך ארוך?

<דרור גנון: קודם כל, זאת אופציה.

<דרור גנון: אלה אופציות.

דב חנין: אופציות זה משהו שאפשר לממש אותו.

<דרור גנון: נכון.

דב חנין: אז למה כל כך הרבה זמן?

<דרור גנון: אופציות הן דבר שאפשר לממש ואפשר גם לא.

דב חנין: לא.

דב חנין: אופציה, כמו שאני מכיר, זה משהו שאפשר לממש.

דב חנין: למה כל כך הרבה זמן?

<דרור גנון: אני יכול לא לממש.

<דרור גנון: דבר שני, אנחנו גם נכניס סעיף – עוד לא חתמנו על כלום – שאומר שבמידה ומתקן חלופי כזה או אחר יהיה, אנחנו עוברים.

<דרור גנון: אתם צריכים שההשקעה שתיכנס לשם, שהמפעילים ישלמו, שצריך גם בגינה לייצר.

דב חנין: משרד האוצר בתמונה?

<דרור גנון: משרד האוצר בתמונה.

דב חנין: אדוני נציג משרד האוצר, הועלתה כאן טענה, ביקשתי ממך להישאר כי זאת טענה כבדה, ששר האוצר נמצא ביחסי ידידות עם מר קובי מימון.

<דרור גנון: זה לא קשור.

<דרור גנון: הוא לא בתמונה.

<קריאה: הוא כן בתמונה.

דב חנין: סליחה, אני מבקש, תן לי לשאול את השאלה.

דב חנין: הועלתה כאן ששר האוצר נמצא במצב של ניגוד עניינים נוכח הידידות שלו עם קובי מימון.

דב חנין: ראשית, האם אתה מכיר את העובדה שיש בין שני האנשים האלה קשר?

<אטיאס פריאל: כבוד היושב ראש, אני כמנכ"ל נצבא מבקש שתיתן לי להגיב.

דב חנין: אני אתן לך להגיב בזמני.

דב חנין: תודה.

דב חנין: אתה מכיר את הטענה הזאת?

<הראל שליסל: עכשיו העלית אותה.

דב חנין: אני לא העליתי.

דב חנין: הטענה נשמעה כאן מצד המשתתפים בדיון.

<הראל שליסל: אנחנו לא צד בהסכם הזה.

דב חנין: אתם לא צד בהסכם.

<הראל שליסל: אנחנו לא צד בהסכם.

<הראל שליסל: אנחנו לא שמים את הכסף.

דב חנין: אז מאיפה הכסף?

<הראל שליסל: מפעילי התחבורה הציבורית.

<הראל שליסל: כשאתה רוצה להפעיל תחבורה ציבורית, אתה צריך מסוף ואתה צריך תחנה מרכזית.

דב חנין: כל הדברים האלה, אנחנו יודעים.

דב חנין: לא.

דב חנין: אתה לא חייב תחנה מרכזית.

דב חנין: יש היום המון ערים בעולם שאין בהם תחנה מרכזית כמו שיש בתל אביב.

<הראל שליסל: כמו שדרור אמר, הוא אמר נכון, אם רוצים לתת שטח אחר, לא הבנתי את האמירה.

דב חנין: אני אומר שיש המון ערים בעולם שיש בהם תחבורה ציבורית מצוינת ואין בהם תחנה מרכזית כמו בתל אביב.

דב חנין: אתה רוצה רשימת דוגמאות?

דב חנין: אני אשמח לתת לך.

<הראל שליסל: אני אשמח לקבל ממך עיר שאין בה מקום של חניון.

דב חנין: לא אמרתי מקום.

דב חנין: חניונים, מסופים, הכול טוב.

דב חנין: תחנה מרכזית כמו בתל אביב, זה יצור יוצא דופן.

<הראל שליסל: להבנתי אין שטח אחר.

<הראל שליסל: אם יש שטח אחר, אני חושב שמשרד התחבורה גם הוא ישמח לעבור אליו.

<הראל שליסל: כנ"ל לגבי שיפוץ.

<הראל שליסל: אם יש שיפוץ של המקום, אני מניח שגם דמי השכירות - - -

<מיטל להבי: מה אם תאתר שטח אחר?

<מיטל להבי: אנחנו מציעים שטח אחר.

<מיטל להבי: מה עם לעזור לנו לקדם שטח אחר?

<מיטל להבי: למה להגיד שאין שטח אחר?

<פזית אטלס רבינא: אנחנו פח האשפה שלכם?

<הראל שליסל: אופציה זה או למצוא שטח אחר או לחילופין לבצע שיפוץ של המקום ואני מניח שגם דמי שכירות מן הסתם - - -

<שולה קשת: אבל אתה מתעלם מזה שזה מרעיל את כולנו.

<שולה קשת: זה הורג אנשים, גם את אלה שגרים באזור וגם את אלה שנכנסים.

<שולה קשת: זה פשוט גועל נפש.

<הראל שליסל: אני לא מבין איך אנחנו הפכנו להיות הבעיה.

דב חנין: אני לא אמרתי שאתם הבעיה.

דב חנין: אני אומר שיש בעיה.

דב חנין: אני אסביר לך.

דב חנין: נציגיו המכובדים של משרד התחבורה, בעיית הבעיות היא שהמבנה הענק הזה של התחנה המרכזית הוכנס בלב שכונה צפופה עם רחובות קטנים כמו שהסבירה לך גברת קשת.

דב חנין: נכון שזה נעשה לפני זמנך.

דב חנין: אני לא בא בטענות אליך אבל כל המחשבה שאומרת שהדבר הזה יכול וצריך להישאר שם, היא מחשבה לטעמי מוטעית לחלוטין.

<הראל שליסל: אנחנו לא חושבים שזה צריך להישאר שם.

דב חנין: אני שמח.

<הראל שליסל: אמרנו את זה.

דב חנין: יפה.

דב חנין: אני מעריך את זה.

דב חנין: אנחנו כולנו מתכנסים אם כן כרגע לחשיבה על חלופות.

דב חנין: אבל לפני שנדבר על החלופות, נציג נצבא.

<אטיאס פריאל: אני מנכ"ל הקבוצה.

<אטיאס פריאל: ראשית, ברשותך כבוד היושב ראש, אני רוצה למחות על ההכפשות של החברה ושל מר מימון יושב הראש שלה לשעבר.

<אטיאס פריאל: אין כל קשר בין החברות למר מימון.

<אטיאס פריאל: אפשר לראות את האמירות של מר האוזר בנושא הזה.

<אטיאס פריאל: אני חושב שלא ראוי לקחת ציטוט מהתקשורת ודרכו להכפיש, שרוצים לקיים דיון ענייני ומכובד שכזה.

יעקב גיל: בציטוט עם ההקלטות מהתקשורת, אתה קיבלת שקלים מהשירותים.

<אטיאס פריאל: שמעתי אותך.

<אטיאס פריאל: שמעתי את ההכפשות ואני לא מתכוון להתווכח אתך.

<קריאה: אלה לא הכפשות.

<קריאה: זה באמת.

דב חנין: חברים, אני מבקש לתת לנציג נצבא לדבר.

דב חנין: הוא אומר את עמדתו.

דב חנין: הוא לא אומר את עמדתם של אנשים אחרים.

<אטיאס פריאל: תודה רבה.

<אטיאס פריאל: אני למעשה בנושא הזה של התחנה רוצה להצטרף לעמדתו של ראש העיר רון חולדאי ולעמדתה של הגברת מיטל להבי כפי שהם הביעו אותה בתקשורת וגם כאן.

<אטיאס פריאל: עמדתנו היא באופן חד משמעי ברור, ולא משתמע לשתי פנים, אנחנו מבקשים לקדם את תל אביב 5000 היום.

<אטיאס פריאל: היום.

<אטיאס פריאל: לא מחר אלא היום.

<אטיאס פריאל: אנחנו מבקשים שתקימו צוות כפי שביקשנו בפגישות המשותפות שהיו לנו אצל סגנית מהנדס העיר, תקימו צוות.

<מיטל להבי: אצל אורלי הראל?

<אטיאס פריאל: אצל אורלי הראל.

<מיטל להבי: צוות שמתכנס פעם בחודשיים.

<אטיאס פריאל: בדיוק.

<אטיאס פריאל: תכינו מסמך מדיניות ואז נוכל לממש את התכנית.

<אטיאס פריאל: אנחנו נהיה האנשים הכי מאושרים בעולם.

<שולה קשת: גם רצחתם וגם ירשתם.

<אטיאס פריאל: מה שאני רוצה להסביר זה שבעצם מסוף שנת 2012 התחנה היא ללא הסכמים עם מפעילי התחבורה.

<אטיאס פריאל: זו הסיבה שאנחנו יושבים עם משרד התחבורה ונראה לי שהיוצרות התהפכו.

<אטיאס פריאל: משרד התחבורה בא אלינו ואמר לנו, רבותיי, אנחנו במצב העגום של התחנה לא מוכנים להמשיך ולהשתמש.

<אטיאס פריאל: אנחנו מבקשים שתיכנסו לשיפוץ נרחב, אנחנו מבקשים שינויים מרחיקי לכת בנראות של התחנה, בניהול של התחנה, בשירותים בחוויית המשתמש בתחנה, כפי שזה קיים בתחנות רבות וטובות בארץ.

<אטיאס פריאל: לצורך כך אנחנו מנהלים דיאלוג ומשא ומתן.

<אטיאס פריאל: במסגרת ההסכם שמתגבש בינינו לבין משרד התחבורה, במסגרת הדיונים, יש ויהיה סעיף שמדבר על כך שברגע שתהיה אפשרות לממש את התב"ע, כמובן תוך מציאת חלופה תחבורתית ראויה לאוטובוסים, שאנחנו רוצים שהיא תקרה אתמול, התחנה הזו תפונה.

<אטיאס פריאל: לנו כנצבא, האינטרס הראשון במעלה שלנו הוא לממש את תל אביב 5000 היפה.

<אטיאס פריאל: תל אביב 5000 מאפשרת שם הקמה ושדרוג של דרום העיר.

<קריאה: למה ל-24 שנים?

<קריאה: 24 שנים, זה פשוט יקבור את זה.

<אטיאס פריאל: זה לא נכון.

<אטיאס פריאל: כפי שאמר דרור בהגינות, 24 שנים, המשרד רוצה לקחת לעצמו אופציות על מנת שככל שלא יהיו חלופות.

<אטיאס פריאל: אם תהיה חלופה, אני מצהיר לכם לפרוטוקול, אם תהיה חלופה, מחר בבוקר, אני מודיע לכם שגם המשרד וגם אנחנו לא רוצים את התחנה הזאת.

דב חנין: משפט סיכום.

דב חנין: אנחנו צריכים לסיים.

<אטיאס פריאל: משפט סיום.

<אטיאס פריאל: מה שאנחנו מבקשים הוא שכולם כאן יבינו שיש כאן זהות אינטרסים מלאה בין התושבים, בין משתמשי התחנה, בין משרד התחבורה לבינינו וכמובן וכמובן בינינו לבין עיריית תל אביב ואני חושב שהאיגום של המשאבים וההליכה המשותפת יחד עם העירייה והמשרד יד ביד, תניע את התהליך הזה.

<אטיאס פריאל: אני באופן אישי שמח על קיום הדיון כי אני חושב שבסופו של יום כאשר זה עולה לשולחן הוועדה וכאשר זה עולה לדיון ציבורי, הדבר הזה יניע את העסק קדימה לטובת כולנו.

דב חנין: תודה אדוני.

יעקב גיל: זאת בושה שאתה יושב כאן ואתה בעצמך בין השותפים לדרדור של התחנה המרכזית.

<אטיאס פריאל: אתה אומר.

<שולה קשת: לא רק הוא אומר.

<שולה קשת: גם אנחנו אומרים.

<שולה קשת: הרסתם את החיים שלנו ואת הבית שלנו.

<שולה קשת: תתביישו לכם.

<שולה קשת: קח את האוטובוסים אליך הביתה.

דב חנין: חבר הכנסת עיסאווי פריג', בבקשה.

עיסאווי פריג': חברים, רק שני משפטים.

עיסאווי פריג': אני מודה שידעתי קצת על הבעיה של התחנה המרכזית בתל אביב מחברתי מיטל שמדי פעם הייתה מספרת לי.

עיסאווי פריג': אבל איך שהקשבתי והבנתי את הסיפור עכשיו, זה מדהים.

<קריאה: זה מזעזע.

עיסאווי פריג': זה מזעזע.

עיסאווי פריג': 750 אנשים - - -

<קריאה: 400 כבר נפטרו.

עיסאווי פריג': לימדו אותי משפט שהדרך לגיהינום רצופה בכוונות טובות.

עיסאווי פריג': אולי היו כוונות טובות בשנות ה-60 אבל הגיהינום והתרגילים הפיננסיים של, אני לא צריך להתחיל בדנקר ופישמן וקובי מימון, אבל מה שקורה, הניצול הציני של האוכלוסייה ושתיקה על מקרה כזה – זאת זוועה.

עיסאווי פריג': זה לא מתאים למדינת ישראל.

עיסאווי פריג': זה דבר שמתאים לעולם שלישי, אם בכלל.

עיסאווי פריג': אני אומר עוד משפט שאולי יכעיס אתכם.

עיסאווי פריג': אני במליאה כל הזמן שומע על הסבל של דרום תל אביב בגלל המהגרים והפליטים והמסתננים.

עיסאווי פריג': אבל לפי התיאור שלכם, הבעיה היא אחרת.

<פזית אטלס רבינא: זה מה שאנחנו אומרות.

<פזית אטלס רבינא: אלה לא המהגרים.

עיסאווי פריג': הבעיה של דרום תל אביב אם כך היא לא הניצול הפוליטי שנמצא בפודיום.

<פזית אטלס רבינא: בדיוק.

עיסאווי פריג': עכשיו אתם מחדשים לי.

עיסאווי פריג': אני מסכם, דב.

עיסאווי פריג': זה נושא שאסור שירד מסדר היום.

עיסאווי פריג': אני מציע לפחות שאת דמי ניהול ותחזוקה להמשיך לשלם בתנאים שתוארו כאן, זאת זוועה שצריך לתת עליה את הדין.

דב חנין: תודה רבה.

דב חנין: גברת סטלה אבידן.

<סטלה אבידן: אני גרה בדרום תל אביב ומשתמשת בשירותים.

<סטלה אבידן: אני אומרת דבר אחד.

<סטלה אבידן: לא יכול להיות שעכשיו עוד פעם נתברבר עם ועדות וכולי.

<סטלה אבידן: יש רגולטורים.

<סטלה אבידן: אם מישהו זורק זבל ליד הבית או משהו, באה העירייה ושמה לי קנס.

<סטלה אבידן: איפה הרגולציה של העסקים כדי שהמקום יהיה נורמטיבי?

<סטלה אבידן: איפה הרגולציה של משרד התחבורה?

<סטלה אבידן: איפה הרגולציה של המשרד להגנת הסביבה על הנושא?

<סטלה אבידן: אנחנו צריכים את הרגולציות שלשום ולא ממחר בבוקר עד שיחליטו כן להסתכל שמאלה וימינה או לא.

<סטלה אבידן: גם רצחתם וגם ירשתם.

<סטלה אבידן: כולם הזניחו את זה כדי לקבל הון ושלטון, לקבל שם בנייה לפי תא/5000.

<סטלה אבידן: זה אחד הדברים שייחקר בדור הזה ובדורות הבאים.

דב חנין: תודה.

דב חנין: אני רוצה לסכם את הדיון ברשותכם.

<מארק אלמוג: משהו קצר.

<מארק אלמוג: 400 איש מבעלי החנויות כבר הלכו לעולמם.

<מארק אלמוג: חוץ מזה, ניקנו חנויות ב-5,000 ו-7,000 דולר.

<מארק אלמוג: הפחידו אנשים ובאו ומכרו את החנויות בגרושים.

דב חנין: חברים וחברות, יש המון נושאים שעוד לא סיימנו לברר אותם בדיון הזה ולכן נקיים גם דיון מעקב.

דב חנין: אני רוצה לומר לכם ברמה העקרונית מה הסיכום שלנו.

דב חנין: ראשית, התחנה המרכזית החדשה בתל אביב היא מפגע.

דב חנין: מי נפגע מהמפגע הזה?

דב חנין: נפגעים התושבים, נפגעים סביבתית, זה אזור של זיהום אוויר קשה וקיצוני, זה אזור שהפך למפגע חברתי קשה, דיברו כאן על זנות, דיברו כאן על חוסר ביטחון של שנים ושל גברים, של אנשים שמגיעים למקום הזה.

דב חנין: התושבים במקום נפגעים.

דב חנין: נפגעים בעלי העסקים.

דב חנין: כאן הגיעו בעלי העסקים הסגורים.

דב חנין: זאת שערורייה מה שקורה אתכם.

דב חנין: שערורייה.

דב חנין: אתם קניתם עסקים לפני שנים והכול סגור בגלל כל מיני קומבינות.

דב חנין: גם בעלי העסקים הקיימים נפגעים.

דב חנין: העסקים הקיימים שם רחוקים מלשגשג בגלל ההזנחה הכללית של המקום הזה.

דב חנין: נפגעים הנוסעים.

דב חנין: המקום הזה הוא מקום שמרתיע אנשים מלהשתמש בתחבורה ציבורית.

דב חנין: זו פרסומת רעה לתחבורה ציבורית.

דב חנין: מי שנוסע במקום הזה, הוא נפגע.

דב חנין: 80 אלף אנשים ביום נפגעים, 80 אלף אנשים חוזרים הביתה ואומרים שאנחנו לא רוצים תחבורה ציבורית.

דב חנין: מבחינה תחבורתית, המפלצת הזאת לא דרושה כי יש חלופות.

דב חנין: מה צריך לעשות.

דב חנין: קודם כל, עד כאן, לסיים את הסאגה הזאת.

דב חנין: התחנה המרכזית החדשה צריכה להיסגר.

דב חנין: היא צריכה להיסגר.

דב חנין: אני שמח שלפחות ברמת העיקרון כולם מסכימים על זה.

דב חנין: כדי שזה יקרה, אנחנו צריכים לקדם את החלופות וכדי לקדם את החלופות, יש תפקיד לכל אחד מהגורמים שנמצאים מסביב לשולחן.

דב חנין: אני אתחיל במשרד התחבורה.

דב חנין: אני מכיר את הקשיים עם עיריית חולון.

דב חנין: מכיר את הקשיים אבל כמו שאתם יודעים בחוק ההסדרים להעביר סעיף על מקווה ישראל כדי לקדם מסילה רביעית באילון, תקדמו סעיף בחקיקה נפרדת, לא בחוק ההסדרים, זה חוק שאני לא אוהב אותו, ואני מבטיח לכם שנעביר את זה בכנסת.

דב חנין: חוק שייצר פתרון תחבורתי, איך אתם קוראים לזה?

דב חנין: לא צומת חולון אלא מע"ר בן צבי.

דב חנין: נקרא לזה כך, נקרא לזה אחרת, זה חלק מרכזי מהפתרון יחד עם מסוף סבידור בארלוזורוב.

<קריאה: דרך אגב, גם הוא הולך להיגמר.

<קריאה: גם הוא זמני.

דב חנין: נכון.

דב חנין: אבל גם המסוף כזה, כשהוא היה ארעי וזמני, היה פי 10,000 יותר טוב מהתחנה המרכזית החדשה.

דב חנין: הדבר השני.

דב חנין: עיריית תל אביב.

דב חנין: אנחנו מבקשים מכם שני דברים.

דב חנין: ראשית, אנחנו מבקשים מכם שטחי חניה לאוטובוסים.

דב חנין: זו מצוקה אמיתית.

דב חנין: יש כאן כמה פתרונות שהוצגו על ידי מר גיל יעקב, מנכ"ל 15 דקות, ותודה על העבודה שלכם.

דב חנין: תשקלו את הדברים האלה ואנחנו נבקש תשובה והתייחסות נקודתית לגבי כל אחת מההצעות האלה, האם היא אפשרית, ואם לא אפשרית, למה לא אפשרית.

דב חנין: אנחנו מבקשים מכם לקדם את מסמך המדיניות.

דב חנין: אתם אישרתם תכנית מתאר.

דב חנין: אני מבקש שאתם תשבו עם משרד התחבורה ויגובש מסמך המדיניות לחלופה ולשטח של התחנה המרכזית החדשה.

דב חנין: מסמך המדיניות הזה, אני מבקש שהפגישה תהיה בעתיד הקרוב.

דב חנין: אני מבקש בתוך שבועיים לקבל מכתב תשובה מעיריית תל אביב וממשרד התחבורה מה קורה עם ההידברות ביניכם בנושא הזה.

דב חנין: אני מבקש שתוך שלושה חודשים אתם תתנו לנו תמונת מצב עדכנית היכן עומדת הכנת מסמך המדיניות הזה.

דב חנין: אני מבקש ממשרד התחבורה ומעיריית תל אביב לייצר דיאלוג אחר לגמרי ממה שראינו כאן בדיון הזה.

דב חנין: אני מתרשם שבנושא כל כך קריטי, כמו התחנה המרכזית החדשה, יש גרסאות שונות, אלה אומרים כן אמרנו, לא אמרנו, כן עדכנו, לא עדכנו, כן קיים, לא קיים אבל לא יתכן.

דב חנין: אני מבקש שאתם תעשו את זה.

דב חנין: אם כדי שזה יקרה אתם צריכים דיונים של ועדת המשנה שלנו, אני מזמין אתכם לחדר הזה בכל יום שני בשעה 7:00 בערב.

דב חנין: אני מוכן להתפנות ולהגיע לכאן לפגישה ביניכם.

דב חנין: אתם לא צריכים אותי.

דב חנין: אתם יכולים לעשות את זה גם בלעדי בתל אביב.

דב חנין: נקודה אחרונה.

דב חנין: אנחנו מתכוונים לבצע מעקב אחרי מה שקורה שם.

דב חנין: אני אומר מעקב כדי להבין שבינתיים, עד שהתחנה הזאת נשארת שם, הזוועות האלה שאנחנו רואים על ההזנחה וההפקרה והשירותים המסריחים וחוסר הביטחון – כל זה משתנה.

דב חנין: יש סמכויות לפקחים עירוניים, יש סמכויות למשרד התחבורה, חברים, תתחילו לעבוד.

דב חנין: אי אפשר.

דב חנין: זו מדינה של המאה ה-21 וזה לא יכול להיראות כך.

דב חנין: תודה רבה.

<קריאה: יש להחזיר את התחנה למקום הראוי לה.

<קריאה: 40 אלף מטרים.

דב חנין: רעיון מצוין.

<שולה קשת: ששר התחבורה יבוא.

<שולה קשת: אם אתם רוצים, אנחנו נשמח.

דב חנין: אנחנו נעשה את זה.